331/2022

Útdráttur

S var sakfelldur fyrir að hafa tilgreint sinn ekið bifreið sviptur ökurétti, undir áhrifum áfengis og óhæfur til að stjórna henni örugglega vegna áhrifa ávana- og fíkniefna. Með hinum áfrýjaða dómi var refsing S ákveðin 90 daga fangelsi. Fyrir Landsrétti kröfðust Á og S þess að refsing hans yrði milduð. Í dómi Landsréttar kom fram að þótt umferðarlög mæli ekki fyrir um lögbundin ítrekunaráhrif að því er refsingu varðar byggi dómvenja um að litið sé til brotaferils manns við ákvörðun refsingar á hliðstæðum sjónarmiðum og ítrekunaráhrif þar sem þeirra er getið í lögum. Fyrir lægi að S hefði með hinum áfrýjaða dómi verið ákvörðuð viðurlög í fjórða sinn fyrir akstur bifreiðar undir áhrifum áfengis og/eða fíkniefna og í fyrsta sinn fyrir akstur sviptur ökurétti. Samkvæmt því og að virtum sakarferli ákærða en jafnframt með hliðsjón af 77. gr. almennra hegningarlaga nr. 19/1940 var refsing hans ákveðin fangelsi í 75 daga. Þá voru ákvæði hins áfrýjaða dóms um sakarkostnað og sviptingu ökuréttar ævilangt staðfest.

Dómur Landsréttar

Mál þetta dæma landsréttardómararnir A-kk-nf E. J-kk-nf, J-kk-nf H-kk-nf og K-kvk-nf S-kvk-nf.

Málsmeðferð og dómkröfur aðila

1

Ríkissaksóknari skaut málinu til Landsréttar 18. maí 2022 í samræmi við yfirlýsingu ákærða um áfrýjun. Málsgögn bárust réttinum 20. desember sama ár. Áfrýjað er dómi Héraðsdóms Reykjaness 17. mars 2022 í málinu nr. S- 2375/2021.

2

Ákæruvaldið krefst staðfestingar hins áfrýjaða dóms að því er varðar sakfellingu ákærða og sviptingu ökuréttar en að refsing hans verði milduð.

3

Ákærði krefst þess að refsing hans verði milduð.

Niðurstaða

4

Ákærði hefur í máli þessu játað að hafa gerst sekur um umferðarlagabrot með því að hafa á tilgreindum degi ekið bifreiðinni [...]sviptur ökurétti, undir áhrifum áfengis og óhæfur til að stjórna henni örugglega vegna áhrifa ávana- og fíkniefna, um Bústaðaveg að Reykjanesbraut í Reykjavík þar sem lögregla stöðvaði aksturinn. Í blóðsýni frá ákærða mældist vínandi 1,34‰ og amfetamín 520 ng/ml. Við ákvörðun refsingar ber að horfa til sakaferils ákærða samkvæmt sakavottorði hans og að teknu tilliti til ítrekunar reglna.

5

Sakaferill ákærða er að nokkru rakinn í hinum áfrýjaða dómi. Eins og þar greinir gekkst ákærði undir sátt og samþykkti viðurlagaákvörðun 28. apríl 2008 um greiðslu sektar og sviptingu ökuréttar í tvö ár og sex mánuði vegna aksturs undir áhrifum áfengis og ávana- og fíkniefna. Þá var ákærða gerður hegningarauki með dómi 28. október 2008 og gert að greiða sekt og sæta sviptingu ökuréttar í eitt ár frá þeim degi að telja fyrir akstur undir áhrifum áfengis. Ákærði gekkst undir sátt 22. júlí 2011 um greiðslu sektar fyrir akstur sviptur ökurétti og aðra sátt 2. júlí 2013 um greiðslu sektar og sviptingu ökuréttar fyrir akstur undir áhrifum ávana- og fíkniefna. Með dómi héraðsdóms 4. september 2013 var ákærða gert að sæta 30 daga fangelsi og sviptingu ökuréttar í eitt ár fyrir akstur undir áhrifum ávana- og fíkniefna. Þá gekkst ákærði undir sátt 31. október 2013 um greiðslu sektar fyrir akstur sviptur ökurétti. Loks var hann með dómi héraðsdóms 25. júní 2020 gert að sæta fangelsi í 45 daga og sviptingu ökuréttar ævilangt fyrir akstur undir áhrifum ávana- og fíkniefna og án þess að hafa ökuskírteini meðferðis.

6

Þótt umferðarlög mæli ekki fyrir um lögbundin ítrekunaráhrif að því er refsingu varðar byggir dómvenja um að litið sé til brotaferils manns við ákvörðun refsingar á hliðstæðum sjónarmiðum og ítrekunaráhrif þar sem þeirra er getið í lögum. Fyrir liggur að ákærða voru með hinum áfrýjaða dómi ákvörðuð viðurlög í fjórða sinn fyrir akstur bifreiðar undir áhrifum áfengis og/eða fíkniefna og í fyrsta sinn fyrir akstur sviptur ökurétti. Samkvæmt því og að virtum framanröktum sakaferli ákærða, en jafnframt með hliðsjón af 77. gr. almennra hegningarlaga nr. 19/1940, verður refsing ákærða ákveðin fangelsi í 75 daga.

7

Ákvæði hins áfrýjaða dóms um sakarkostnað og sviptingu ökuréttar verða staðfest.

8

Í ljósi þess að krafa ákærða um refsimildun hefur verið tekin til greina verður áfrýjunarkostnaður málsins felldur á ríkissjóð, þar með talin málsvarnarlaun skipaðs verjanda ákærða sem ákveðin eru að meðtöldum virðisaukaskatti eins og greinir í dómsorði, sbr. 1. mgr. 237. gr. laga nr. 88/2008 um meðferð sakamála.

Dómsorð :

Ákærði, S-kk-nf P-kk-nf G-kk-nf, sæti fangelsi í 75 daga.

Ákvæði héraðsdóms um sakarkostnað og sviptingu ökuréttar skulu vera óröskuð.

Allur áfrýjunarkostnaður málsins greiðist úr ríkissjóði, þar með talin málsvarnarlaun skipaðs verjanda ákærða fyrir Landsrétti, S-kk-ef K-kk-ef K-kk-ef lögmanns, 451.980 krónur.